Bekostigbaarheid van kommunikasie van kritieke belang - Solidariteit WêreldSolidariteit Wêreld
Tuis › Soldeer › Bekostigbaarheid van kommunikasie van kritieke belang
Namate die Covid-19-pandemie die verbreding van die groter wordende digitale kloof in Suid-Afrika skerp onder die soeklig bring, gaan toegang tot die jongste generasie konnektiwiteit, wat vir talle nie bekostigbaar is nie, nie veel van 'n ekonomiese impak hê as koste nie verlaag nie.
Suid-Afrika het in die onlangse verlede 'n mate van sukses behaal met sy ontplooiing van derde (3G-) en vierde generasie (4G)-langtermynevolusietegnologie (LTE) met 'n markpenetrasie van bykans 100%.
Net omdat heelwat mense relatief gesproke geredelike toegang tot 'n selfoon het, kan nie alle Suid-Afrikaners die gebruik daarvan bekostig nie, wat die verlangde impak daarvan negeer en die digitale kloof al wyer maak.
Mark Harris, die uitvoerende hoof van Altron Nexus, het tydens 'n Nedbank-webinaar oor die vernouing van die digitale kloof die uiters ongelyke toegang tot vinnige en bekostigbare internetverbindings beklemtoon, met toegangskoste tot 'n netwerk wat 'n hindernis vir laeinkomstehuishoudings is.
Breëband is 'n belangrike instaatsteller van sosiale en ekonomiese verandering en hou heelwat voordele in, het hy tydens die webinaar aan deelnemers gesê. Die webinaar is in samewerking met EE Business Intelligence en die Universiteit van die Witwatersrand se Joburg-sentrum vir sagteware-ingenieurswese aangebied.
Vir elke 1 000 bykomende breëbandgebruikers word 80 nuwe werksgeleenthede geskep, terwyl elke 10 persentasiepunte in breëbandpenetrasie 'n 1%-groei in die bruto binnelandse produk meebring.
Dit bemoontlik onder meer ook verbeterde opvoedkundige prestasie, hoër vlakke van burgerlike deelname, verbeterde gesondheid en verhoogde sosiale interaksie en kommunikasie.
Stella Ndabeni-Abrahams, die minister van kommunikasie en tegnologie, het gesê die proporsie huishoudings wat slegs van selfone as kommunikasiemiddel gebruikmaak, het geleidelik toegeneem tot 89,5% in 2018. Dit dui op groter afhanklikheid van selfone, terwyl die proporsie huishoudings op nasionale vlak met toegang tot die internet 64,7% was, waarvan die helfte selfone vir dié doel gebruik het.
Harris het egter daarop gewys dat 'n gesamentlike 12% van huishoudings toegang tot ADSL en vesel het, terwyl slegs omtrent 21% en 10% primêre internettoegang via onderskeidelik 'n koordlose roeteerder of 'n tablet geniet.
Alhoewel mobiele konnektiwiteit in die land hoog is, is dit "nie goed genoeg vir die tipe ekonomiese of sosiale impak wat verlang word nie."
In die geval van laeinkomstehuishoudings mag dit wel wees dat burgers toegang tot 3G via hul fone het, maar hulle kan nie die gebruik daarvan bekostig nie.
Alhoewel die koste van data bly daal, lê daar nog 'n lang pad voor voordat konnektiwiteit en breëband vir almal bekostigbaar sal raak.
Heelwat vordering word gemaak ten opsigte van universele toegang en die fokus bly daarop val om gelyke toegang tot 'n inklusiewe digitale ekonomie te verseker. Dit moet egter voorkom word dat Suid-Afrika se digitale kloof nie verder verbreed nie.
Die Covid-19-verwante staat van inperking het digitale transformasie positief aangedryf, veral wat aanlyn gesondheidsdienste en aanlyn leer betref.
"Ek is egter bevrees dat as 'n mens gaan kyk na die impak wat dit in werklikheid op 'n groot deel van ons bevolking gehad het, dan het die kloof inderwaarheid toegeneem eerder as wat ons die situasie kon gebruik om dit te verbeter," het Harris aangedui. Hy het verwys na 'n kloof tussen skole waar sommige skole tydens Suid-Afrika se inperking in staat was om oor te gaan na 'n virtuele klaskamersituasie om volgehoue leer te verseker, terwyl ander skole geen toegang tot virtuele leergeleenthede gehad het nie en agter geraak het.